b'\n_START_ARTICLE_\nLuostari (Petsamon piiri)\n_START_PARAGRAPH_\nLuostari (ven. \xd0\x9b\xd1\x83\xd0\xbe\xd1\x81\xd1\x82\xd0\xb0\xd1\x80\xd0\xb8, vanhalta suom. nimelt\xc3\xa4\xc3\xa4n Yl\xc3\xa4luostari) on Ven\xc3\xa4j\xc3\xa4ll\xc3\xa4 Murmanskin alueella Petsamon piiriss\xc3\xa4 Korzunovon maalaiskunnassa sijaitseva taajama, jossa on noin 2 200 asukasta. Se sijaitsee Petsamonjoen ja Naamijoen yhtym\xc3\xa4kohdassa noin 15 kilometri\xc3\xa4 Petsamonvuonon pohjukasta sis\xc3\xa4maahan p\xc3\xa4in. Luostarissa on vuonna 1997 perustettu Trifon Petsamolaisen luostari eli Pyh\xc3\xa4n Kolminaisuuden luostari, joka on jo 1500-luvulla toimineen Petsamon luostarin viimeisin jatkaja._NEWLINE_Seudulla on my\xc3\xb6s kaksi lakkautettua varuskuntaa. Luostari-1 eli Ala-Luostari (\xd0\x9d\xd0\xb8\xd0\xb6\xd0\xbd\xd0\xb5\xd0\xb5 \xd0\x9b\xd1\x83\xd0\xbe\xd1\x81\xd1\x82\xd0\xb0\xd1\x80\xd0\xb8) on noin kolme kilometri\xc3\xa4 Luostarin lounaispuolella sijaitseva entinen lentotukikohta, ja Luostari-2 eli Yl\xc3\xa4-Luostari (\xd0\x92\xd0\xb5\xd1\x80\xd1\x85\xd0\xbd\xd0\xb5\xd0\xb5 \xd0\x9b\xd1\x83\xd0\xbe\xd1\x81\xd1\x82\xd0\xb0\xd1\x80\xd0\xb8) sijaitsee kaksi kilometri\xc3\xa4 taajaman it\xc3\xa4puolella.\n_START_SECTION_\nHistoria\n_START_PARAGRAPH_\nSeudun historia saa alkunsa vuodesta 1533, jolloin Trifon Petsamolainen perusti paikalle luostarin. Talonpoika Pekka Vesainen johtamat joukot tuhosivat sen ja surmasivat suurimman osan munkesta jouluy\xc3\xb6n\xc3\xa4 1589. Vuosina 1708\xe2\x80\x931709 paikalle rakennettiin Yl\xc3\xa4luostarin kirkko, jossa perim\xc3\xa4tiedon mukaan s\xc3\xa4lytettiin 1583 kuolleen Trifonin luita. Kirkko tuhoutui toisen maailmansodan aikana 1944. Luostarin toiminta k\xc3\xa4ynnistyi uudelleen vasta 1886. Ensimm\xc3\xa4iset rakennukset nousivat kirkon viereen, jonne valmistui muun muassa luostarin p\xc3\xa4\xc3\xa4rakennus vuonna 1891. Samalla paikkaa alettiin kutsumaan Yl\xc3\xa4luostariksi erotuksena Petsamonvuonon pohjukan Alaluostarista, jonne rakennettiin toinen kirkko ja lukuisia muita luostarin rakennuksia. Kahden luostarikeskuksen v\xc3\xa4lille rakennettiin my\xc3\xb6s maantie ja vedettiin puhelinyhteys. Munkkien varsinainen asuinpaikka oli Yl\xc3\xa4luostarissa. _NEWLINE_Petsamon siirrytty\xc3\xa4 Suomelle vuonna 1920 Yl\xc3\xa4luostarissa oli 47 asukasta. Suomen Matkailijayhdistys avasi kyl\xc3\xa4\xc3\xa4n matkailumajan vuonna 1928 ja Yl\xc3\xa4luostarissa oli my\xc3\xb6s Suomen urheilukalastajien liiton rakennuttama kalastusmaja Lohilinna, joka siirtyi Matkailijayhdistyksen hoitoon 1935. Matkailumaja tuhoutui talvisodan vet\xc3\xa4ytymistaisteluissa 1940, mutta Lohilinna oli jatkosodan aikana se natsi-Saksan ilmavoimien k\xc3\xa4yt\xc3\xb6ss\xc3\xa4. Vuonna 1939 valmistui kolme kilometri\xc3\xa4 kyl\xc3\xa4n lounaispuolelle Yl\xc3\xa4luostarin lentokentt\xc3\xa4. V\xc3\xa4lirauhan aikana Aero Oy liikenn\xc3\xb6i kent\xc3\xa4lle Helsingin ja Petsamon v\xc3\xa4lisi\xc3\xa4 reittilentoja, mutta jatkosodan k\xc3\xa4ynnistytty\xc3\xa4 se luovutettiin natsi-Saksan ilmavoimille. Petsamon siirrytty\xc3\xa4 Neuvostoliitolle 1944 kent\xc3\xa4ll\xc3\xa4 jatkoi Petsamon lentotukikohta, joka lakkautettiin 2010-luvulla. 1950-luvun lopulla tukikohdassa palveli my\xc3\xb6s Juri Gagarin._NEWLINE_Petsamon luostarin toiminta lakkasi jatkosodan loppuvaiheessa kes\xc3\xa4ll\xc3\xa4 1944, jonka j\xc3\xa4lkeen vanha Yl\xc3\xa4luostarin kyl\xc3\xa4 autioitui, kunnes taajama syntyi varuskunnan my\xc3\xb6t\xc3\xa4 1950\xe2\x80\x931960-luvuilla. Nykyisin toimiva luostari perustettiin vanhan luostarin paikalle 1997. Sen rakennukset tuhoutuivat tulipalossa joulukuussa 2007, jonka j\xc3\xa4lkeen niit\xc3\xa4 on kunnostettu vapaaehtoisvoimin.'